**עקרונות לצמיחה דמוגרפית – כפר חרוב – טיוטה 1**

**מבוא**

קיבוץ כפר חרוב רואה בבניו את המועמדים הטבעיים ביותר להשתלבות עתידית כחברים בקיבוץ. לפיכך ראה לנכון הקיבוץ להסדיר את העקרונות לקליטתם, כצעד משמעותי ראשון לקידום הצמיחה הדמוגרפית של הקיבוץ ולחיזוקו. עם זאת, ומטעמים עקרוניים ומעשיים כאחד, יש להכיר בכך כי צמיחתו הדמוגרפית של הקיבוץ לא יכולה ואינה צריכה להישען על בני הקיבוץ בלבד. יתר על כן, יש להניח כי הרחבת הקליטה לחברות בקיבוץ גם למי שאינם בני קיבוץ, תסייע ותעודד את חזרתם של האחרונים לקיבוץ. לפיכך, קם הצורך לקבוע עקרונות לקליטת מי שאינם בני קיבוץ, כחברים בקיבוץ. על בסיס הנחה זו, קיבל צוות צמ"ד את המנדט בהחלטת האסיפה – **"לגבש תפיסה אסטרטגית לצמיחה הדמוגרפית של כפר חרוב, לעשור הקרוב...(לרבות בסוגיית קליטה לחברות של מי שאינם בנים של חברי קיבוץ)"**.

**הסיבות לצמיחה דמוגרפית משמעותית של הקיבוץ (להבדיל משל הישוב)**

* שמירה על מערכות קהילתיות מתפקדות וחיזוק הקיבוץ כמערכת.
* איזון הדמוגרפיה, כשברור שבתוך 15-20 שנה כל חברי הקיבוץ, כמעט, יהיו פנסיונרים או קרובים לכך, עובדה שיהיו לה השלכות חברתיות וכלכליות.
* דור המשך שיוביל את המערכות העסקיות של המשק.
* התמודדות עם הסכנה שבתת אכלוס ואובדן נחלות.
* יש חשיבות בכך שלמתגוררים במקום יהיו כמה שיותר אינטרסים משותפים.

**הסיבות לקליטת מי שאינם בנים לקיבוץ**

* קליטת בנים תלויה בקליטת מי שאינם בנים, על מנת ליצור קבוצה משמעותית (דבר תלוי בדבר. אם לא תיווצר קבוצה, הבנים לא יבואו).
* מספר הבנים הקטן יחסית לא מאפשר צמיחה דמוגרפית משמעותית של הקיבוץ.

**חששות והתנגדויות לקליטת מי שאינם בנים**

* ההתנגדויות הקיימות ביחס לקליטת בנים, ובעיקר חוסר הרצון להתחלק בנכסים, מועצמים ביחס לקליטת מי שאינם בנים.
* קיים חשש שחלקו לא רציונלי (ייגמרו המגרשים) וחלקו רציונלי אולם אגואיסטי וכזה שתוקע תהליכים (יתפסו לבן שלי מגרש על הצוק).
* חשש נוסף הוא מפני "מי יגיע".
* ישנם חששות נוספים שאינם רציונאליים, חשש מפני "האחר".
* קיים דיסוננס פנימי בין האמירה "אנחנו חייבים לקלוט", לבין הפחד וההתכנסות פנימה שקורים בפועל.
* משהו בהתנהלות לא מרפה ולא מזמן באמת צמיחה, התפתחות, עתודה.

**אמצעים להרגעת החששות וההתנגדויות**

* יש סיבה להניח כי תהליך שיוך הנכסים/פירות הנכסים יביא להרגעה בסוגיה זו.
* יש לעשות אבחנה ברורה בין בנים למי שאינם בנים הן בתהליכי הקבלה והן בתנאי הקבלה.

**מי קהל היעד?**

* משפחות צעירות עם ילדים.

**עקרונות לקליטה כללית**

1. קיבוץ כפר חרוב ינהל תהליך צמיחה דמוגרפית בכוונה לקלוט \_\_\_ משפחות בכל \_\_\_ שנים.
2. בכל מחזור קליטה יהיו בני הקיבוץ בעדיפות על פני מי שאינו בן קיבוץ לצורך קליטה לחברות בקיבוץ.
3. הקליטה תהיה לחברות מלאה בקיבוץ.
4. בניית ביתו של החבר החדש תהיה על חשבונו. למען הסר ספק, מי שאינם בני קיבוץ או בני זוג של בני קיבוץ, לא יהיו זכאים להנחות ו/או לסבסוד תהליכי הבניה, לרבות בגין מימון התשתיות.
5. תתקיים שותפות בתמורה של החברים החדשים בנכסי הקיבוץ, על פי מודל שייקבע בהמשך.
6. קבלה לחברות בקיבוץ תהיה ברוב הנדרש בקלפי, לאחר קיום נוהל קליטה שיכלול מפגשים עם צוות קבלה לחברות, תהליכי מיון ובחינת יכולת כלכלית לבניית בית ולהתפרנסות. נוהל קליטה מפורט יוכן בהמשך, כחלק מתהליך היישום.